2012/0340 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz Eiropas Parlamenta un Padomes Direktīvas par publiskā sektora struktūru tīmekļa vietņu un mobilo lietotņu pieejamību priekšlikuma pieņemšanu

(Dokuments attiecas uz EEZ)

1.Pamatinformācija

Datums, kad priekšlikums nosūtīts Eiropas Parlamentam un Padomei (dokuments COM(2012) 721 final – 2012/0340 COD): 03.12.2012. Datums, kad atzinumu sniedza Eiropas Ekonomikas un sociālo lietu komiteja: 22.05.2013. Eiropas Parlamenta nostājas datums (pirmais lasījums): 26.02.2014. Padomes nostājas pieņemšanas datums: 18.07.2016.

2.Komisijas priekšlikuma mērķis

Komisijas priekšlikuma mērķis ir likvidēt sadrumstalotību ar tīmekļa pieejamību saistītu produktu un pakalpojumu ES vienotajā tirgū, šādā nolūkā tuvinot dalībvalstu normatīvos un administratīvos aktus par publiskā sektora struktūru tīmekļa vietņu pieejamību.

Priekšlikumā bija paredzēts, ka dažu publiskā sektora struktūru tīmekļa vietņu pieejamība visā ES būtu jānodrošina atbilstīgi vieniem un tiem pašiem tehniskajiem normatīviem un standartiem (W3C konsorcija izstrādāto Tīmekļa satura pieejamības vadlīniju 2. versijā (WCAG 2.0) noteiktajām AA līmeņa atbilstības prasībām).

Priekšlikums attiecās tikai uz 12 publiskā sektora struktūru tīmekļa vietņu veidiem, un dalībvalstīm tika dota rīcības brīvība papildināt šo sarakstu.

3.Komentāri par Padomes nostāju

Padome kopumā atzina nepieciešamību izstrādāt tiesību normas šajā jomā un atbalstīja Komisijas priekšlikuma pamatmērķi, proti, uzlabot publiskā sektora struktūru tīmekļa vietņu pieejamību. Tomēr Padome ieviesa dažas izmaiņas tajā, kā šie mērķi sasniedzami.

Konkrēti, priekšlikuma darbības joma tika paplašināta, ietverot tajā visu publiskā sektora struktūru tīmekļa vietnes un mobilās lietotnes un paredzot tikai dažus ierobežotus izņēmumus attiecībā uz struktūru veidiem un iekļaujamo saturu. Tika ietverts arī noteikumu kopums, kas publiskā sektora struktūrām ļauj piemērot pieejamības prasības tiktāl, ciktāl tās neuzliek nesamērīgu slogu (ņemot vērā tādus faktorus kā publiskā sektora struktūras lielums un tai pieejamie resursi).

Definīcijā "publiskā sektora struktūra" precizēts, ka attiecinājums uz apvienībām, ko izveidojusi viena vai vairākas iestādes vai viens vai vairāki publisko tiesību subjekti, ietver arī apvienības, kuras dibinātas ar konkrētu mērķi apmierināt vispārējas nozīmes vajadzības, kurām nav rūpniecisks vai tirdzniecisks raksturs.

Dalībvalstis var paturēt spēkā vai ieviest pasākumus (atbilstīgi Savienības tiesību aktiem), kuri pārsniedz direktīvā noteiktās minimālās prasības.

Noteikumi par standartiem ir pielāgoti, lai ņemtu vērā to, ka 2014. gadā saskaņā ar 376. pilnvarojumu ir pieņemts Eiropas standarts "Eiropā piemērotas pieejamības prasības IKT produktu un pakalpojumu publiskajam iepirkumam" (EN 301 549), kā arī lai ņemtu vērā to, ka turpinās mobilo lietotņu standartizācija. Komisijai 24 mēnešu laikā no direktīvas spēkā stāšanās dienas būs jāpieņem īstenošanas akti, kuros noteiktas mobilo lietotņu tehniskās specifikācijas, gadījumā, ja nebūs publicēta atsauce uz saskaņotu standartu, kurš attiecas uz mobilajām lietotnēm. Tika ietverts īpašs pienākums nodrošināt atbilstību Eiropas standarta EN 301 549 V1.1.2 (2015-04) attiecīgajiem noteikumiem par tīmekļa vietnēm un mobilajām lietotnēm, un Komisija ir pilnvarota pieņemt deleģēto aktu, kurā dod atsauci uz minētā standarta jaunāko redakciju vai uz to aizstājošu Eiropas standartu, gadījumā, ja nav publicēta atsauce uz saskaņotiem standartiem, kuri attiecas uz tīmekļa vietnēm un mobilajām lietotnēm.

Teksta pašreizējā redakcijā ir noteiktas prasības par pārredzamību (publiskā sektora struktūrām būs jāpublicē informācija par savu tīmekļa vietņu un mobilo lietotņu pieejamību) un par lietotāju tiesībām pieprasīt tāda konkrēta satura pieejamību, uz ko citā gadījumā neattiecas pieejamības prasības. Grozītajā priekšlikumā arī prasīta iedarbīgas izpildes procedūras pieejamība, tostarp iespēja vērsties pie ombuda un prasība dalībvalstīm īstenot uzraudzību un sniegt ziņojumus. Tam būtu jāpastiprina pieejamības prasību īstenošanas efektivitāte.

Komisijai arī prasīts ar īstenošanas aktiem izveidot paraugu pieejamības paziņojumam, kas publiskā sektora struktūrām būs jāpublicē, un noteikt dalībvalstu ziņojumu sniegšanas kārtību un uzraudzības metodoloģiju, kas dalībvalstīm būs jāievieš.

Kad direktīva būs pieņemta, dalībvalstīm tā būs jātransponē valsts tiesību aktos 21 mēneša laikā pēc tās spēkā stāšanās dienas. Pēc tam dalībvalstīm būs atvēlēti 12 mēneši noteikumu piemērošanai jaunām publiskā sektora struktūru tīmekļa vietnēm, 24 mēneši – esošām tīmekļa vietnēm un 33 mēneši – publiskā sektora struktūru mobilajām lietotnēm.